માણસનો સ્વભાવ જ છે કે તેને સમાજમાં રહેવું ગમે છે, તેમાં પોતાનો દેખાવ, પોતાની સંપત્તિ, પોતાનો પરિવાર સુખી હોય તેવું બતાવવું ગમે છે. પોતે શું વિચારે છે તે કહેવું ગમે છે. બીજા શું કરે છે, તે જાણવું ગમે છે. આ સ્વભાવને જાણીને જ ટૅક્નૉલૉજીની દુનિયામાં સૉશિયલ નેટવર્કિંગ વેબસાઇટ અને પછી ઍપ બનાવવામાં આવી જેને ટૂંકમાં આપણે સૉશિયલ મિડિયા કહીએ છીએ. જોકે મોટા ભાગના લોકને જો સૉશિયલ મિડિયાનું પૂછવામાં આવે તો ફેસબુક અને વૉટ્સએપ એ બે નામો જ તેઓ બોલશે. વધુ પૂછાતાં બહુ બહુ તો ટ્વિટર, ઇન્સ્ટાગ્રામ અને લિંક્ડ ઇન કદાચ બોલશે. પરંતુ આ ચાર વેબસાઇટ કે ઍપ એ જ સૉશિયલ મિડિયા નથી. હકીકતે તો સૉશિયલ મિડિયામાં ૬૦થી વધુ વેબસાઇટ કે ઍપનો સમાવેશ થાય છે. આજે આપણે તેમાંની કેટલીક વિશે જાણીએ. ફેસબુક, વૉટ્સએપ, ટ્વિટર, ઇન્સ્ટાગ્રામ અને લિંક્ડ ઇન વિશે તો તમે જાણો જ છો. એ સિવાયની ઍપ કે વેબસાઇટ વિશે વાત કરીએ.